《扬州即事》
元代·宋无

玉垒开方面，金汤控上游。连营骠骑宅，重柝雁行楼。

彊弩虚空发，飞桥日夜浮。烟生烽燧地，草死虎狼秋。

此处兵威震，当时国步忧。六年襄郡守，三策荩臣谋。

大将深围陷，长江万里休。两淮先按堵，孤注独横筹。

破竹才乘势，闻风已置邮。乾坤机轴转，海岳版图收。

春变山堂柳，波通汴水鸥。平坡南下马，远渡北来舟。

无复琼花梦，犹馀芍药愁。尘埃何竖子，还拥黑貂裘。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。